b'\n_START_ARTICLE_\nNekropola Studenci (Ljubu\xc5\xa1ki)\n_START_PARAGRAPH_\nNekropola Studenci nalazi se u mjestu Studenci pored Ljubu\xc5\xa1koga, na lokalitetu Mramorje._NEWLINE_Neposredno uz groblje sv. Ivana u Gornjim Studencima nalazi se lokalitet sa 74 ste\xc4\x87ka iz kasnog srednjeg vijeka, i to: 44 plo\xc4\x8de, 25 sanduka, 4 sljemenjaka i 1 sanduk s postoljem. Ste\xc4\x87ci su postavljeni uglavnom u smjeru zapad-istok._NEWLINE_Nekropola u Studencima jedan je od sedam lokaliteta na podru\xc4\x8dju Ljubu\xc5\xa1koga na kojima je registirano ukupno 214 ste\xc4\x87aka, od kojih je 88 plo\xc4\x8da, 78 sanduka, 1 sanduk s postoljem, 9 sarkofaga, te 48 plo\xc4\x8da i sanduka bez pojedina\xc4\x8dnog opisa. Od 176 opisanih primjeraka 81 je ukra\xc5\xa1en, a od toga 33 sa simbolom kri\xc5\xbea, \xc5\xa1to je posebno izra\xc5\xbeeno na ovom lokalitetu, kao i poseban primjerak sanduka visine 90 cm s tri isklesane stepenice visine 4 i 5 cm na gornjoj povr\xc5\xa1ini te kri\xc5\xbeem na gornjoj stepenici. Posebnost ovog lokaliteta su bri\xc5\xbeljivo izra\xc4\x91eni primjerci koji su pripadali bogatijem dru\xc5\xa1tvenom sloju. Naj\xc4\x8de\xc5\xa1\xc4\x87e zastupljeni simbol na ovom lokalitetu je simbol kri\xc5\xbea. Zanimljiv je \xc5\xa1tit s ma\xc4\x8dem, koji je rijetko vi\xc4\x91en u srcolikom obliku, kao na ovom lokalitetu._NEWLINE_Povjerenstvo za o\xc4\x8duvanje nacionalnih spomenika lokalitet je 26. svibnja 2008. proglasilo nacionalnim spomenikom Bosne i Hercegovine.'